Tézy na štátne záverečné skúšky v bakalárskom štúdiu sociálnej práce
pre akademický rok 2025/2026


Štátna skúška má dve súčasti:

Štátna skúška pozostáva z obhajoby bakalárskej práce. Vedúci bakalárskej práce a oponent vypracujú posudok  práce a navrhnú hodnotenie. Komisia pre štátne skúšky hodnotí kvalitu bakalárskej práce na základe posudkov a priebehu obhajoby, kde študent alebo študentka  v určenom časovom rozmedzí predstaví výsledky svojej práce a reaguje na posudky. 

Obhajoba bakalárskej práce je ďalej realizovaná formou kolokvia, t. j. rozpravy k vybraným odborným kontextom záverečnej práce. Kolokvium chápeme ako povinnú ústnu obhajobu záverečnej práce v zmysle vedeckej rozpravy o problematike danej záverečnej práce a návrhu riešenia nepriaznivej sociálnej situácie klienta/klientky sociálnej práce. Záverečná práca je obsahovo viazaná na študiný odbor sociálna práca tak, ako ho definuje sústava študijných odborov SR. Sleduje sa tiež schopnosť študentstva reagovať na otázky plynúce z rozpravy. 

Obsah vedeckej rozpravy má obligatórnu štruktúru a smerovanie vedeckej rozpravy predsedom/predsedníčkou komisie pre štátne skúšky alebo ním povereným členom/členkou komisie. 

Rozprava k téme predloženej záverečnej práce a riešenie vybranej nepriaznivej sociálnej situácie klienta sociálnej práce prebieha podľa tohto postupu (študent/študentka sa na rozpravu môže pripraviť vopred): 
1. Vymedzí teoretické východiská témy záverečnej práce, zasadí tému práce do historicko-filozofického a etického kontextu.
2. Vymedzí právny rámec predmetnej problematiky.
3. Vymedzí sociálnopolitické súvislosti príslušnej cieľovej skupiny alebo oblasti výkonu sociálnej práce so zreteľom na špecifiká plynúce z témy záverečnej práce.
4. Charakterizuje metódy práce s jednotlivcom, rodinou, skupinou, komunitou, ktoré sú v priamej náväznosti na tému záverečnej práce.
5. Uvedie aktuálne trendy v súvislosti s témou záverečnej práce. 
6. Navrhne riešenie vybranej nepriaznivej sociálnej situácie klienta sociálnej práce. Zoznam situácií je vopred zverejný na web stránke katedry, konkrétnu situáciu vyberá komisia. Návrh riešenia situácie by mal zahŕňať administratívny, legislatívny, etický a intervenčný kontext. 

